钦定古今图书集成/明伦汇编/官常典/第558卷 > 侯莫陈颖
## 钦定古今图书集成/明伦汇编/官常典/第558卷 > 侯莫陈颖

按《隋书》本传，“颖字遵道，代人也。与魏南迁，世为列将。
父崇，魏、周之际，历职显要，官至大司空。颖少有器量，
风神警发，为时辈所推。魏大统末，以父军功，赐爵广
平侯，累迁开府仪同三司。周武帝时，从滕王逌击龙
泉、文城叛胡，与柱国豆卢𪟝各帅兵分路而进，颖悬
军五百馀里，破其三栅。先是，稽胡叛乱，辄略边人为”
奴婢。至是，诏胡敢有压匿良人者诛，籍没其妻子。有
人言为胡村所隐匿者，𪟝将诛之，颖谓𪟝曰：“将在外，
君命有所不行。诸胡固非悉反，但相迫胁为乱耳。大
兵临之，首乱者知惧，胁从者思降。今渐加抚慰，自可
不战而定。如即诛之，转相惊恐，为难不细。未若召其
渠帅，以隐匿者付之，令自归首，则群胡可安。”𪟝从之。
群胡感悦，争来降附，北土以安。迁司武，加振威中大
夫。高祖为丞相，拜昌州刺史，会受禅，竟不行。加上开
府，进爵昇平郡公。俄拜延州刺史，数年，转陈州刺史。
平陈之役，以行军总管从秦王俊出鲁山道，属陈将
荀法尚、陈纪降颖，与行军总管段文振渡江，安集初
附。寻拜饶州刺史。未之官，迁瀛州刺史，甚有惠政。在
职数年，坐与秦王俊交通免官。百姓将送者，莫不流
涕，因相与立碑，颂颖清德。未几，检校汾州事，俄拜邢
州刺史。仁寿中，吏部尚书牛弘持节巡抚山东，以颖
为第一。高祖嘉叹，优诏褒扬。时朝廷以岭南刺史、县
令多贪鄙，蛮夷怨叛，妙简清吏以镇抚之，于是征颖
入朝。及进见，上与颖言及平生，以为欢笑。数日，进位
大将军，拜桂州总管、十七州诸军事，赐物而遣之。及
到官，大崇恩信，民夷悦服，溪洞生越，多来归附。炀帝
即位，颖兄梁国公芮坐事徙边，朝廷恐颖不自安，征
归京师。数年，拜恒山太守。其年，岭南闽越多不附，帝
以颖前在桂州有惠政，为南土所信伏，复拜南海太
守。后四岁，卒官。谥曰“定。”子虔会最知名。